Presa câștigă primul proces cu ofițerii recunoscuți de victimele minore abuzate sexual în ”Dosarul Shanghai”! Judecătoria Sectorului 2 a comunicat ieri că fostul comisar George Cioclea, azi director al Primăriei Sectorului 4, n-a fost defăimat de ziariști, când aceștia au titrat: ”Rețeaua ofițerilor pedofili care i-a protejat pe mafioții chinezi”

vineri, 14 decembrie 2018, 7:35

”Soluția pe scurt: respinge acţiunea formulată de reclamantul Cioclea Cezar-George în contradictoriu cu pârâții CONVERGENT MEDIA SRL și Tolontan Cătălin ca neîntemeiată” Sentința Judecătoriei Sectorului 2, 13 decembrie 2018

În timpul procesului, cu câteva luni înainte de sentință, judecătorul Andrei Aurel Păun a cerut și a studiat dosarul penal pe baza căruia au scris jurnaliștii, ca să vadă exact unde apar înregistrările, planșele fotografice și celelalte probe care-l privesc pe George Cioclea, ca sprijinitor al mafioților chinezi.

de Mirela Neag, Răzvan Luțac și Cătălin Tolontan

”Ofițer, onorată instanță, acesta era statutul meu!”, spune cu voce tare George Cioclea, în fața judecătorului. Scena se petrecea acum două săptămâni.

E ultimul termen al procesului intentat de George Cioclea jurnalistului Cătălin Tolontan și companiei Convergent Media, editorul Gazetei Sporturilor.

Fostul comisar al Gărzii Financiare Ilfov subliniază că avea o misiune, că , sub nicio formă, nu și-a încălcat-o și că ziariștii nu au niciun drept să-l prezinte drept ”unul dintre ofițerii care i-au sprijinit pe mafioți în dosarul de pedofilie Shanghai”.

Numai că citatul pe care-l atacă ofițerul provine din dosarul penal 180/3/2006.

În dosarul descoperit de ziariști la arhivă, DIICOT susține că ”Inculpații au inițiat un grup de criminalitate organizată”, ei având ”sprijin din partea unor funcționari ai unor autorități publice (cu titlu de exemplu, ofițeri de poliție – Miclea Gheorghe, Predoiu Gabriel, Brânduș Mihai Sorin, Craiu Ion, comisari de Gardă Financiară – Cioclea Cezar George, Marinache Ștefan Aurelian, Zeamă Alexandru Eduard”).

Cezar Cioclea apare, în Dosarul Shanghai, printre ofițerii care sprijineau grupul de infracționalitate organizată, condamnat în dosarul penal 180/3/2006

Cu ce se ocupau chinezii protejați de numeroși ofițeri?

”Trafic de persoane și proxenetism”

Răspund tot procurorii: ”Trafic de persoane și proxenetism”. Mafioții sechestrau într-un apartament cu gratii fete din familii sărace, aduse din provincie, pe care le obligau să facă sex pe bani, ”nu contează că eram la ciclu sau însărcinate”. Unele dintre victime erau minore.

Chinezii au fost găsiți vinovați, în perioada 2005-2009, de către trei instanțe consecutive, dar dosarul cu ofițerii români care-i protejau n-a mai fost deschis niciodată!

Asta deși complicitățile erau atât de extinse și de cinice încât părinții sunau disperați la poliție, ofițerii veneau la apartament și la salonul de masaj, se făceau că verifică apelurile disperate ale victimelor și plecau! În acest timp, fetele erau obligate să facă sex cu ofițerii protectori și cu șefii lor.

”Nu veți reuși nici voi nimic, sunt prea mulți oameni tari băgați”, a spus, încă îndurerată și resemnată, una dintre victime în discuția din 2018 cu jurnaliștii,

Echipa de investigații a continuat și astăzi citiți episodul cu numărul 31 al cazului Shanghai.

Avocatul ofițerului: ”Ziaristul nu a mai găsit infecții nosocomiale în spitale și atunci inventează mafioți!”

Dintre cei 10 ofițeri de SRI, poliție, Gardă Financiară și magistrați recunoscuți de victime, doi i-au dat pe jurnaliști în judecată pentru ”prejudicierea imaginii”: George Cioclea și Sorin Brânduș. Ei susțin că li s-a încălcat demnitatea când au apărut în titluri și în articole drept ”Rețeaua ofițerilor pedofili”.

Se adaugă procesul intentat reporterilor de către chinezul Wang Yan, un personaj care apare în mărturiile din același dosar.

”Nu am ajuns în instanță, procurorii m-au absolvit de orice vină” observă, corect, George Cioclea. Așa este. Fără să mai facă nicio cercetare, DIICOT a închis cazul în care era implicat fratele șefului SIE și alți importanți ofițeri. Plus alții care nu apăruseră până atunci în dosar, ”nume mari, pe care ni le aduceau în apartament, nu la Shanghai”, după cum spune una dintre fete chiar în fața procurorilor!

Azi, în fața judecătorului, ofițerul susține că e ”un simplu cetățean” abuzat de forța economică a presei, care aleargă după audiență.

”Ziaristul nu a mai găsit infecții nosocomiale în spitale ca să scrie despre ele și atunci inventează mafioți!”, îl completează, cu o ironie supremă, și avocatul lui.

Judecătorul Andrei Aurel Păun îl privește fix pe avocat. Fulgeră acel moment îndelung exersat de magistrați, în care nu realizezi dacă aprobă tacit fraza sau dacă e iritat. Orice e posibil. Trece mai departe.

Cioclea (medalion), recunoscut de una dintre victimele din Dosarul Shanghai

Comisarul trebuie să achite 13.634 de lei cheltuieli de judecată către ziar

Avocata reporterului, Diana Hătneanu, spune instanței că ”Articolele în cauză pun în discuție o chestiune de cert interes public: sprijinul acordat de un grup de funcționari ai statului, printre care și reclamantul, unor persoane ulterior condamnate definitiv pentru trafic de minore și trafic transfrontalier de persoane. Reclamantul era comisar de Gardă Financiară la momentul faptelor relatate în articole și este la acest moment director economic în Primăria Sectorului 4, iar nu o simplă persoană privată cum susține în fața dumneavoastră, domnule judecător”.

”Jurnaliștii au citat din dosarul de urmărire penală, din dosarul de judecată, ambele publice, au discutat cu victimele și cu reclamantul de azi, de mai multe ori, și au redat din stenogramele unde apare domnul Cioclea”, pledează avocata care a apărat echipa de investigații în toate procesele din ultimii ani.

Ultimul cuvânt aparține ziaristului-pârât: ”Ce spune despre noi ca societate când privim mărturiile unor victime minore ale abuzurilor sexuale drept goană după audiență, așa cum susține și azi George Cioclea?!”.

Termenul se încheie.

Ieri, judecătorul Andrei Aurel Păun a comunicat sentința: ”Respinge acţiunea formulată de reclamantul Cioclea Cezar-George în contradictoriu cu pârâții CONVERGENT MEDIA SRL și Tolontan Cătălin ca neîntemeiată. Obligă reclamantul la plata către pârâta CONVERGENT MEDIA SRL a sumei de 13.634 lei cu titlu de cheltuieli judiciare”.

E prima instanță, cine e nemulțumit poate face apel.

CUPRINS: Toate capitolele din investigația GSP în cazul „Shanghai”